第十五品持经功德须菩提若有善男子
善女人初日分以恒河沙等身
布施中日分复以恒河沙
等身布施后日分亦以恒河沙
等身布施如是无量百千万亿劫以
身布施若复有人闻此经典
信心不逆其福胜彼何况
书写受持读诵为人解说须菩提以要
言之是经有不可思议不可称量
无边功德如来为发大乘者说
为发最上乘者说若有人
能受持读诵广为人说如来
悉知是人悉见是人皆得
成就不可量不可称无有边不可思议
功德如是人等则为荷担
如来阿耨多罗三藐三菩提何以故须菩提若乐小
法者著我见人见众生见寿
者见则于此经不能听受
读诵为人解说须菩提在在处处若
有此经一切世间天人阿修罗
所应供养当知此处则为
是塔皆应恭敬作礼围绕
以诸华香而散其处